عمر بن قاسم بن محمد بن علی انصاری

سراج الدین ابو حفص عمر بن قاسم بن محمد بن علی انصاری النشّار تھے۔ خیر الدین زرکلی کے مطابق النشّار ان کا پیشہ تھا، اسی نسبت سے وہ اسی نام سے مشہور ہوئے۔
 پیدائش اور وفات 
ان کی پیدائش کی تاریخ کتبِ تراجم میں محفوظ نہیں۔
ان کا انتقال 938 ہجری میں ہوا۔
 علمی حیثیت اور مقام 
عمر بن قاسم الانصاری علمِ قراءات کے جلیل القدر عالم تھے۔ وہ ان علما میں شمار ہوتے ہیں جنھوں نے علومِ قرآن، خصوصاً قراءات میں کثرت سے تصانیف کیں۔ ان کی علمی عظمت کا ایک نمایاں پہلو یہ بھی ہے کہ ان کے ممتاز شاگردوں میں شہاب الدین قسطلانی شامل ہیں جو صحیح بخاری کے مشہور شارح ہیں۔[الأعلام، دار العلم للملايين، خير الدين بن محمود الزركلي، الطبعة الخامسة عشر، (5/59) https://al-maktaba.org/book/12286] 

 نشأتِ علمی 
انھوں نے قراءاتِ سبعہ کی تعلیم متعدد اساتذہ سے حاصل کی، جن میں علی الخباز، شمس بن حمصانی اور سید طباطبی شامل ہیں۔ ان سے باقاعدہ اجازت حاصل کرنے کے بعد انھوں نے کچھ عرصہ بچوں کو قرآن کی تعلیم دی۔[هداية القاري إلى تجويد كلام الباري، مكتبة طيبة، عبد الفتاح بن السيد المرصفي، الطبعة الثانية، (2/752)

https://al-maktaba.org/book/22869] 
 اسفار 
انھوں نے حصولِ علم کے لیے مختلف علاقوں کا سفر کیا۔ مصر کے علما سے استفادہ کیا، متعدد مرتبہ حج ادا کیا، مدینہ منورہ میں قیام کیا اور بیت المقدس و الخلیل کی کئی بار زیارت کی۔
 اساتذہ 
ان کے مشہور اساتذہ میں یہ نام شامل ہیں:
 محمد بن ابی بکر بن محمد المنوفی
 علی بن عبد اللہ بن عبد القادر البحیری
 احمد بن اسد بن عبد الواحد الامیوطی
 محمد بن موسی بن عمران الغزی
 علی الخباز
 تلامذہ 
ان کے معروف شاگرد درج ذیل ہیں:
 احمد بن محمد القسطلانی

 علی بن عبد المحسن اخطابی

 محمد بن عبد اللہ المکی

 احمد بن حمزہ قلعی حلبی
 علما کی آراء 
 شمس الدین سخاوی نے انھیں نیک سیرت، علمِ قراءات میں ماہر اور شاطبیہ کے حافظ قرار دیا۔

 خیر الدین زرکلی نے انھیں مصری شافعی مقرئ اور صاحبِ تصانیف کہا۔[الكواكب السائرة بأعيان المئة العاشرة، دار الكتب العلمية، محمد بن محمد الغزي، الطبعة الأولى، (2/107)

https://al-maktaba.org/book/10912] 

 نجم الدین غزی نے انھیں مشہور تصانیف کے مالک مقرئ کے طور پر ذکر کیا۔[غيث النفع في القراءات السبع، دار الكتب العلمية، أبو الحسن النوري الصفاقسي، الطبعة: الأولى، (ص: 10)

https://al-maktaba.org/book/33822] 

 ابو حسن نوری کے مطابق وہ امام قسطلانی کے شیخ تھے۔[الضوء اللامع لأهل القرن التاسع، منشورات دار مكتبة الحياة، الخير محمد بن عبد الرحمن السخاوي، (6/113)

https://al-maktaba.org/book/6675] 
 تصانیف 
عمر بن قاسم الانصاری کی معروف کتابیں یہ ہیں:
 الوجوه النیرة في قراءة العشرة
 القطر المصری في قراءة أبي عمرو البصری
 البدور الزاهرة في القراءات العشر المتواترة

 البدر المنیر في شرح التیسیر

 المکرر فی ما تواتر من القراءات السبع

 حوالہ جات 

زمرہ:مسلم مصنفین
زمرہ:مسلم سائنس دان
زمرہ:سنی علماء اسلام
زمرہ:938ھ کی وفیات